Návrh postupu dokončenia stavby “Terminál pre cestujúcich - Letisko Košice”

V zmysle uznesenia vlády č. 1321 z 13.11.2002 podľa bodu “D.25” k návrhu štátneho rozpočtu pre rok 2003 pri stavbách, u ktorých v priebehu realizácie skutočná obstarávacia cena dosiahne 100 mil. Sk z dôvodu zmien v projektovej dokumentácii a navyše prác z titulu rozšírenia, resp. zmien stavebných objektov, prevádzkových súborov, resp. iných zmien, sa zdôvodnenie zvýšenia ceny predkladá na posúdenie a rozhodnutie vlády Slovenskej republiky. 
Investičná akcia “Terminál pre cestujúcich – Letisko Košice” sa začala v roku 1999 posúdením stavebného zámeru verejnej práce “Terminál pre cestujúcich letiska Košice”, ktoré bolo predložené Ministerstvu dopravy, pôšt a telekomunikácií SR budúcim investorom Slovenskou správou letísk (ďalej len “SSL”). Nakoľko navrhovaná cena stavby 160 mil. Sk nepresahovala limit 200 mil. Sk nebolo potrebné vykonanie štátnej expertízy stavebného zámeru podľa § 10 zákona č. 254/1998 Z. z. o verejných prácach. Súhlas Ministerstva financií SR so začatím obstarávania prípravnej a projektovej dokumentácie stavby v príspevkovej organizácii Slovenská správa letísk Bratislava bol vyjadrený listom číslo: 17865/1999-47 zo dňa 10.11.1999. Stavebný zámer investície bol schválený dňa 23.12.1999 sekciou civilného letectva Ministerstva dopravy, pôšt a telekomunikácii SR č. 3280 – 320/99.
Predpokladané náklady stavby 160 mil. Sk, z toho 6 mil. Sk prieskumné a projektové práce boli vypočítané podľa predpokladaného objemu stavby a ceny za meter kubický obostavaného priestoru (v SR neexistujú vysledované ceny v tejto oblasti výstavby) bez bližšej špecifikácie vybavenia plánovaného terminálu (Tabuľka č.1). Rozsah stavebných objektov (ďalej aj SO) bol v 1. variante navrhnutý na 13 bez prevádzkových a technologických prevádzkových súborov v sume 150 mil. Sk bez vyčíslenia DPH. 
Víťazom verejnej súťaže na zhotoviteľa projektu pre stavebné povolenie a projektu pre realizáciu stavby bola firma Stavoprojekt, a.s. Prešov. Na základe dokumentácie pre stavebné povolenie bola v roku 2000 vyhlásená verejná súťaž. Do súťaže k požadovanému termínu 16.10.2000 bolo predložených 11 ponúk, zákonné podmienky pre účasť v súťaži splnilo len 5 uchádzačov. Komisia na základe vyhodnotenia ponúk určila poradie a ním bol vybraný zhotoviteľ stavby Bardejovské pozemné stavby, a.s. Bardejov. Stavebné povolenie bolo vydané špeciálnym stavebným úradom - Leteckým úradom SR dňa 20.11.2000 č. ŠSÚ/312 – Sp-69/00 – 6739. Náklady ponukovej ceny stavby zhotoviteľa, s ktorou vyhral verejnú súťaž, pri rozsahu stavebných objektov 22 a 14 prevádzkových súborov (ďalej aj PS), včítane technologických prevádzkových súborov (ďalej aj TPS) boli vo výške 277,9 mil. Sk včítane DPH. 
Súhlas so začatím stavby vydalo MF SR dňa 27.10.2000 č. 19397/2000 – 47 s plánovaným termínom ukončenia v roku 2002. Zároveň bol udelený súhlas s realizáciou časti prívodného potrubia pitnej vody ako združenej investície s Východoslovenskými vodárňami a kanalizáciami š.p. Košice. 
Realizačný projekt vypracoval Stavoprojekt, a.s. Prešov, na základe zmluvy o dielo č. 20110 zo dňa 27.11.2000 a dodatkov č. 1 a 2 zo dňa 9.4. a 30.7.2001. Počas spracovávania tohto stupňa projektovej dokumentácie dochádzalo k ďalším upresneniam rozsahu stavby z hľadiska bezpečnosti a dodatočného zakomponovania požiadaviek schengenskej dohody na vybavovací proces cestujúcich. Zároveň muselo dôjsť k neplánovanému rozšíreniu počtu stavebných objektov a prevádzkových súborov, nakoľko napríklad plynová prípojka k terminálu mala byť realizovaná pôvodne v rámci stavby: “Riadiaca veža a technické stredisko na letisku Košice”. Z dôvodu pozastavenia obstarávania tejto stavby výstavba dotknutých celkov bola prevzatá od Letových prevádzkových služieb, štátny podnik. Dodatočné zmeny v projekte si vyžiadali aj septembrové udalosti roku 2001, hlavne v oblasti ochrany civilného letectva pred činmi protiprávneho zasahovania. Realizačný projekt bol rozšírený na 26 stavebných objektov a 14 prevádzkových súborov, včítane technologických prevádzkových súborov.
Až následne stanovil realizačný projekt spracovaný Stavoprojektom, a.s. Prešov celkový rozpočtový náklad stavby: “Terminál pre cestujúcich – Letisko Košice” v cenovej úrovni I. polroku 2001 na sumu 388 mil. Sk vrátane DPH. Stavba bola zahájená 1.5.2001, pričom dielčie časti realizačného projektu boli spracované a dodávané koordinovane s požiadavkami stavby. 

Nakoľko výška realizačného projektu stavby značne prevýšila pôvodný predpokladaný náklad stavby, MDPT SR na prelome rokov 2002/2003 uložilo vypracovať nezávislý expertízny posudok, ktorý mal za cieľ posúdiť opodstatnenosť zvyšovania ceny prác a objektivizovať rozsah vecného plnenia a finančných nákladov na uvedenie stavby do prevádzky. Keďže zároveň došlo k problémom na strane dodávateľa, nechal sa posúdiť skutkový stav vykonaných prác, plnenie zmluvných vzťahov a súlad so stupňom fakturácie. 
Dodatočný expertízny posudok bol predložený MDPT SR dňa 30.4.2003 a následne sa vykonal kontrolný deň na stavbe za účasti ministra dopravy. 

Dodatočný expertízny posudok stavby

Dodatočný expertízny posudok stavby potvrdil oprávnenosť predpokladaných nákladov na stavbu vyčíslených realizačným projektom. Sám určil hodnotu všetkých výdavkov spojených so stavbou na 398 mil. Sk v cenovej úrovni z roku 2001 (Tabuľka č.2 a 3). Zároveň určil reálny harmonogram dostavby na 13 mesiacov, pri obnovení prác v júli 2003 s termínom ukončenia júl 2004. Následné precenenie do cenovej úrovne III. štvrťroku 2004 podľa jednotlivých stavebných súborov bolo odhadnuté sumou 507,7 mil. Sk pri kalkulácii DPH vo výške 10/14% + 23%. V prípade prijatia očakávanej zmeny DPH podľa prepočtu na jednotkovú sadzbu 19% by DPH ešte vzrástlo z 66,2 mil. Sk na 83,7 mil. Sk (+17,5 mil. Sk). 
Posudok ďalej poukázal na podhodnotenie stavby v stavebnom zámere vypracovanom v roku 1999. Preukázal, že použitý prepočtový ukazovateľ na mernú účelovú jednotku bol na daný objekt zo strany spracovateľa stavebného zámeru podhodnotený cca o viac ako 30%. Ďalej sa preukázalo, že pôvodný zámer kalkuloval iba s 13 stavebnými objektami (realizačný projekt obsahuje 26 SO) a bol bez prevádzkových súborov (PS+TPS v hodnote 71,5 mil. Sk). Dodatočné náklady vznikli na zriadenie staveniska – nutné dočasné odňatie ornej pôdy, zakomponovanie iných investícií – interiéry, rekultivácie a iné, zreálnenie rozpočtovej rezervy na 8 až 12% SO a zakomponovanie DPH (10/14% a 23%). 
Objektivizáciou rozsahu vecného plnenia dodatočný expertízny posudok odhadol, že uvedenie stavby do prevádzky je možné aj za predpokladu zníženia rozsahu realizácie niektorých stavebných objektov a prevádzkových súborov v rozsahu 20 mil. Sk. Tieto práce je možné dokončiť aj následne počas prevádzky terminálu podľa potrieb daných objemom prevádzky. 
Dodatočný expertízny posudok v prílohe č.4 po rekapitulácii už vykonaných prác navrhol reálny harmonogram stavby, ktorý počíta s 13 mesiacmi potrebnými na dokončenie stavby, pri obnovení prác v júli 2003 s termínom odovzdania júl 2004.

Tabuľka č.1

Tabuľka č.2

Tabuľka č.3

Opis stavebného celku

Novostavba terminálu – Letisko Košice je  nevýrobná stavba. Je súčasťou komplexu vybavovacieho priestoru, ktorý tvorí vybavovacia plocha, terminál a prednádražie. Výstavba terminálu s kapacitou 700 tis. cestujúcich za rok musí umožňovať plynulý a vzájomne prepojený rozvoj všetkých troch súčastí procesu. Novostavba naväzuje na jestvujúci terminál bez potreby asanácie a s možnosťou využitia pre všeobecné letectvo, či iné podporné aktivity. 

Novostavba terminálu  - stavebné a technické riešenie stavby : 
- základný nosný systém tvorí oceľová skeletová kombinovaná konštrukcia s oceľovými priehradovými nosníkmi v kombinácii  s atypickými plnostennými nosníkmi.  Opláštenie budovy tvoria hliníkové steny, zasklenné izolačným dvojsklom, v kombinácií s obkladom alucobond.
- je navrhovaná ako jednopodlažný “halový” objekt s 2 podlažnou strednou časťou “trojtraktu” . Prvú časť tvorí letisková hala pre služby cestujúcim, druhý trakt sú bloky vybavovacích procesov (pasová, colná kontrola, administratíva na prízemí a poschodí)  a tretí trakt tvoria odletové a príletové haly.
- je navrhovaná bez podzemných podlaží. V pozdĺžnom smere je pod celým objektom navrhovaný technický kolektor, ako predĺženie trasy jestvujúceho kolektora pod súčasným objektom terminálu. 
- celková zastavaná plocha je 3530 m 2  a úžitková plocha je 4569 m 2 .
- kapacitné dimenzovanie terminálu je maximálne 700 000 cestujúcich za rok.
- jednoúrovňové riešenie cestujúcich zabezpečuje bezbariérovosť pre pohyb ľudí s obmedzenou schopnosťou pohybu.
- je prevádzkovo prepojená  s jestvujúcim objektom terminálu.
- komunikácie pred terminálom sú navrhované jednosmerné, dvojprudové, pri samotnom terminále rozšírené o pruh pre krátkodobé zastavenie na výstup a nástup cestujúcich a návštevníkov letiska. Zokruhovanie dopravného riešenia pred hlavným objektom zabezpečí plynulosť a bezkolíznosť dopravy. Počet parkovacích miest sa zvýši o 80 stání.  V druhej etape bude dobudované parkovisko pred terminálom včítane zokruhovania obslužnej komunikácie. 

Z 26 stavebných objektov celej stavby je k termínu spracovania tohoto materiálu ukončených 10 stavebných objektov. Väčšina ukončených stavebných objektov sa týka prekládok inžinierskych sietí a vybudovania nových prípojok k terminálu. Hlavný stavebný objekt SO1 – terminál je zastrešený na úrovni hrubej stavby.

Doterajšie financovanie stavby

Doterajšie čerpanie finančných prostriedkov na stavbe “terminál pre cestujúcich – letisko Košice” zo štátneho rozpočtu preukazuje nasledujúca tabuľka .

	Pridelené finančné prostriedky	Čerpanie	Nedočerpané 

rok 1999	136 tis. Sk	  136 tis. Sk
rok 2000	3.796 tis. Sk   	 3.796 tis. Sk
rok 2001	74.344 tis. Sk	 74.344 tis. Sk
rok 2002	90.000 tis. Sk	57.905 tis. Sk	3.819 tis. Sk
rok 2003 (do 31.5.)		20.000 tis. Sk  

	Spolu	156.181 tis. Sk

V roku 2002 MDPT SR listom č. 2763/M-2002 požiadalo o povolenie výnimky z časového použitia rozpočtových prostriedkov r. 2002 vo výške 28.276 tis. Sk pre Slovenskú správu letísk, účelovo určených na realizáciu stavby “Terminál pre cestujúcich – letisko Košice” vo výške 20.000 tis. Sk a na čiastočné financovanie úlohy B.17 z uznesenia vlády SR č. 1137/2001, týkajúcej sa Akčného plánu boja proti terorizmu a rezolúcie BR OSN č. 1373 vo výške 8.276 tis. Sk tak, aby ich bolo možné použiť do konca roku 2003. 

	Stavebník - Slovenská správa letísk na základe zmluvy o dielo v znení dodatkov uhradil ku dňu 31.5.2003 zhotoviteľovi stavby platby za vykonané práce v objeme pridelených finančných prostriedkov zo štátneho rozpočtu. 
Zmluva o dielo so zhotoviteľom bola uzavretá s pevnou cenou podľa zákona NR č. 18/1996 Z.z. o cenách na 278 mil. Sk vrátane DPH (28 mil. Sk) a termínom ukončenia 28.2.2003. Rozsah výdavkov na Stavebné objekty SO1-22, na Prevádzkové súbory PS1-9 a Technologické prevádzkové súbory TPS10-14 bol zazmluvnený na 235 mil. Sk bez DPH.
Dodatok č. 10 tejto zmluvy zo dňa 24.2.2003 umožnil realizovať dohodnutý objem prác na obdobie január – máj 2003 v cene cca 20 mil. Sk a stanovil, že najneskôr v mesiaci máj 2003 sa upraví celkový rozpočtový náklad stavby a upresní sa konečný termín ukončenia celej stavby. 
	Dodatočný expertízny posudok ocenil rozsah výdavkov podľa Stavebných objektov SO1-24, Prevádzkových súborov PS1-9 a Technologických prevádzkových súborov  
TPS10-14 na 352 mil. Sk bez DPH. Ostatné výdavky sú vyčíslené na ostatné plnenia spojené s vykonaním stavby – projektové práce, príprava stanoviska, rekultivácie, rozpočtová rezerva (viď tabuľka 2). Z hľadiska zákona č. 263/1999 Z.z. o verejnom obstarávaní nakoľko táto predpokladaná cena prác a služieb nepresahuje 50% ich ceny podľa pôvodnej zmluvy, môže sa pri splnení ostatných podmienok vykonať rokovacie konanie bez zverejnenia s pôvodným zmluvným partnerom na určenie novej pevnej ceny. 

Návrh postupu dostavby

Ministerstvo dopravy po vykonanej analýze dnešného stavu navrhuje nasledovný postup dostavby terminálu na letisku Košice: 
a) posúdenie a rozhodnutie vlády o oprávnenosti zvýšenia ceny stavby z dôvodu zmien v projektovej dokumentácii a naviac prác v súlade s bodom “D.25” uznesenia vlády č. 1321 z 13.11.2002 podľa dodatočného expertízneho posudku na cenu 507 mil. Sk ako cenu maximálnu, 
b) vyčlenenie finančných prostriedkov zo štátneho rozpočtu v rámci rozpočtovej kapitolu rezortu dopravy v roku 2003 a vyčlenenie finančných prostriedkov zo štátneho rozpočtu na rok 2004 odpovedajúcich možnostiam, 
c) vykonanie výberového konania na dokončenie stavby formou rokovacieho konania bez zverejnenia na uzavretie nového zmluvného vzťahu s pôvodným dodávateľom stavby na pevnú cenu na dokončenie diela s pevným časovým harmonogramom; v prípade neúspešného výsledku výberového konania alebo neplnenia podmienok novej zmluvy hlavne z pohľadu časového harmonogramu ukončenie zmluvného vzťahu a vykonanie výberového konania formou rokovacieho konania bez zverejnenia s ostatnými účastníkmi pôvodnej verejnej súťaže, 
d) poverenie ministra dopravy nájsť dodatočné zdroje do výšky zmluvne uzatvorenej pevnej ceny a navrhnúť dofinancovanie stavby z vlastných zdrojov stavebníka, z iných mimorozpočtových zdrojov alebo v rámci rozpočtovej kapitoly rezortu dopravy

Navrhovaný postup by mal garantovať optimálnosť vynaložených prostriedkov na dostavbu terminálu na letisku Košice a stanoviť pevnú cenu bez možnosti nekontrolovateľného navyšovania z dôvodu dodatočných zmien, doplnkov, či rozširovania predmetu plnenia. Zároveň by mal zaručiť minimalizáciu nákladov s ohľadom na možné prestoje a ďalšie navyšovanie ceny z indexácie, alebo konzervácie stavby.